Sodba Sodišča (osmi senat) z dne 21. februarja 2013 – Mora IPR
(Zadeva C‑79/12)
„Obdavčitev – DDV – Direktiva 2006/112/ES – Člen 211 – Odloženo plačilo DDV ob uvozu“
1.                     Usklajevanje davčnih zakonodaj – Skupni sistem davka na dodano vrednost – Uvozna dajatev – Nacionalna ureditev, ki za nekatere skupine davčnih zavezancev uvaja pravico do odloženega plačila dajatve in njeno uveljavljanje pogojuje s pridobitvijo potrdila, ki ga Direktiva 2006/112 ne določa – Cilj zagotoviti celovito pobiranje dajatev – Dopustnost – Zahteva – Spoštovanje načela davčne nevtralnosti – Presoja nacionalnega sodišča (Direktiva Sveta 2006/112, člen 211)
2.                     Vprašanja za predhodno odločanje – Dopustnost – Vprašanja, postavljena brez zadostne opredelitve dejanskega in pravnega okvira ter razlogov, ki utemeljujejo nujnost odgovora na vprašanja za predhodno odločanje – Nedopustnost (člen 267 PDEU; Poslovnik Sodišča, člen 94(c)) (Glej točke od 35 do 38.)
Predmet
Predlog za sprejetje predhodne odločbe – Curtea de Apel Alba Iulia – Razlaga člena 211 Direktive Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, str. 1) – Razlaga členov 26(2), 28, 30 in 107 PDEU – Pravica držav članic, da odobrijo odloženo plačilo DDV ob uvozu – Dopustnost nacionalne zakonodaje, ki nalaga pogoj pridobitve potrdila o odlogu plačila, ki z Direktivo ni določen – Poznejše zakonske spremembe, na podlagi katerih so bili plačila DDV ob uvozu oproščeni le nekateri davčni zavezanci – Diskriminacija – Kršitev prepovedi carin ob uvozu
Izrek
Člen 211 Direktive Sveta 2006/112/ES z dne 28. novembra 2006 o skupnem sistemu davka na dodano vrednost je treba razlagati tako, da ne nasprotuje uporabi zakonodaje države članice, kakršna je v postopku v glavni stvari, ki odloženo plačilo davka na dodano vrednost, ki se dolguje za uvoženo blago, pogojuje s pridobitvijo potrdila, ki ga ta direktiva ne določa, če pogoji pridobitve takega potrdila spoštujejo načelo davčne nevtralnosti, kar pa mora preveriti predložitveno sodišče.